På sædvanlig hundeluftetur stødte Hanne på noget hun ikke havde set før.

En mytisk 'hule' i Hune har fået gang debatten hos de lokale beboere. For er det bare børneleg og spads, bor der nogle på stedet, eller er det efterladenskaber fra nogle turister? Et anderledes fund Hanne Nielsen var onsdag ude at gå en tur med sin hund nord-vest for søerne i Hune. En rute, hun er meget bekendt med - og dog. - Jeg kender området godt, men jeg faldt alligevel over en sti, jeg ikke kendte, så jeg prøvede at gå den vej. Jeg blev forskrækket, da jeg kommer ind og ser alle de ting, der lå dernede, så jeg skyndte mig hjem og fortalte det til min mand, forklarer hun. Hanne Nielsen og hendes mand tager derefter hen til stedet igen, og så begynder spørgsmålene at trænge sig på. - Min mand sagde, at der ikke bor nogle dernede, men det er meget mytisk, og jeg har aldrig set noget lignende, konstater hun, mens hun undrer sig over, om det kan være nogle turisters værk. - Måske de har hygget sig der. Men hvem vil køre fra alle sine ting? Det var jo nogle fine stole, og et fint gulvtæppe. Nu er det selvfølgelig blevet slidt og ødelagt, konstaterer hun. De lokale byder ind Hanne Nielsen besluttede sig for at dele sit fund på den lokale Facebook-side Blokhus/Hune - Kun til INFO , og i kommentarsporret er flere budt ind med alternative muligheder. Mange skriver, at det er børn, som har bygget hule, mens andre spekulerer i, om det er beboet. Marianne Eskelund Reetz skriver, at 'hulen' og alle tingene også var at finde tilbage i sommer. Farligt Selvom Hanne Nielsens fund i sig selv er harmløst, mener hun dog, at der er farlige ting ved 'hulen', som ikke alle bør få fingre i. - Der er både økse, spade og sav derude, så jeg tvivler på, at det er børn, der har været i spil. Generelt er det hele bare mystisk, mener Hanne Nielsen. - Det ser jo desværre også forfærdeligt ud nu, hvor alle tingene er rusket rundt af vinden, og der ligger affald udover det hele, ærgrer hun sig.